Platformê Yewbîyayîya Cinîyan ê Kurdan bi mektubêk seba dîyalogê mabênê Kurdan veng da.
Mektubê platformî ra tayî cayî wina yê:
‘’Ma sey cinîyan ê Kurdan ê ke hetanê cîya cîyayan ra  ameyî têhet, waştişê ma yo bingeyên oyo ke seba dîyalogê mabênê Kurdan çîyêk bikerê. Ewro welatê ke şarê Kurdî zî tede yo demêko hesas ra raverênê.  Polîtîkayê şerî tewr zaf zirar danê ma, tehlukeyê ‘ şerê wayeûbirayî’ afernenê. Ma sey cinîyan ê Kurdan naye çirey sey Qederî nêvînenê. Ma wazenê ke qewimîyayîşê sîyasîyî yê ke bi nameyê ma yenê kerkedene de wayîrê qalî bi. Bitaybetî zî polîtîkaya şîdetî yê mabênê Kurdan rê ma vanê Êdî Bes o. Kurdî teyna bi yewbîyayîşî eşkenê heqanê xo yê neteweyîyeyî  dest bifînê. Na çarçewe de ma veng danê heme aktoranê polîtîkî yê Kurdan ke wa goş bidê ma û seba yewbîyayîşî gamen bierzê.’’
